石屏臺致酒呈蔣帥待制
作者：郭祥正
朝代：宋

paragraphs: 石屏臺下玉池水，遶岸石屏青齒齒。
鐫劖初自人力成，一石十牛車不起。
輦置應須費萬金，園囿森羅供宴喜。
蒼蘚昏埋歲月遠，修藤纒絡根相倚。
劉鋹族氏已無餘，此物猶存舊基址。
曾經戰鼓轟雷霆，屢對春風閲羅綺。
老榕交陰不透日，客袂生寒冰雪洗。
小橋斷處棧梯連，一綫崎嶇劣容跬。
未知深窟藏龍蛇，但見枯荷閣螻蟻。
摩挲題字考前人，名姓班班少奇偉。
請公椽筆賦大篇，歌頌永平誅僭擬。
光焰須令萬丈長，一時行樂何足紀。